आप ‘मास्टर ऑफ नन’ बनने में विश्वास नहीं रखते हुए ‘जैक ऑफ ऑल’ होते जा रहे हैं। आप अपने अंदर के सबसे सांद्र पक्ष को ही नहीं पहचान पा रहे हैं, और तनु अवस्था में कई विधाओं को एक दूसरे में गड्ड-मड्ड करते जा रहे हैं। डॉ. ज्ञान चतुर्वेदी इस समय के बड़े व्यंग्यकार हैं, आपने किसी दूसरी विधा में उनकी कोई रचना पढ़ी है? शायद नहीं। ऐसा नहीं है कि उन्होंने किसी दूसरी विधा में लिखा ही नहीं होगा, लिखा होगा, लेकिन उन्हें पता है कि व्यंग्य ही उनका सांद्र पक्ष है। बाकी किसी विधा में उन्होंने कुछ लिखा भी होगा, तो वह डायरी में क़ैद कहीं दबा पड़ा होगा।